Obavijest o količini emisijskih jedinica na razini Unije za 2021. i rezervi za stabilnost tržišta u okviru EU-ova sustava trgovanja emisijama

(Tekst značajan za EGP)

(2020/C 428 I/01)

1. Gornja granična vrijednost za 2021.

Sustav EU-a za trgovanje emisijama („ETS EU-a”) temelji se na načelu „ograničenja i trgovanja”. Gornja granična vrijednost je količina emisijskih jedinica na razini Unije koja se svake godine izdaje u okviru ETS-a EU-a. Ta se količina postupno smanjuje primjenom linearnog faktora smanjenja utvrđenog u članku 9. Direktive 2003/87/EZ (1) („Direktiva o ETS-u”). Gornja granična vrijednost utvrđuje se na temelju članka 9. i članka 9.a Direktive o ETS-u.

Odlukom Komisije C(2020) 7704 (2) utvrđuje se gornja granična vrijednost za 2021. uzimajući u obzir da se, kad je riječ o Ujedinjenoj Kraljevini, od 1. siječnja 2021. Direktiva o ETS-u primjenjuje samo na proizvodnju električne energije u Sjevernoj Irskoj u skladu s člankom 9. i Prilogom 4. Protokolu o Irskoj / Sjevernoj Irskoj uz Sporazum o povlačenju (3). Stoga emisije iz proizvodnje električne energije u Sjevernoj Irskoj i dalje podliježu Direktivi o ETS-u i moraju biti uključene u gornju graničnu vrijednost. Usto, Odlukom Komisije u obzir se uzima povećanje linearnog faktora smanjenja s 1,74 % na 2,2 %, počevši od 2021. u skladu s Direktivom (EU) 2018/410 (4) kojom je izmijenjen članak 9. Direktive o ETS-u.

Nadalje, gornja granična vrijednost za 2021. utvrđena je i s obzirom na najnovije znanstvene podatke o potencijalu koje staklenički plinovi imaju u odnosu na globalno zagrijavanje te s obzirom na izuzimanje malih postrojenja iz ETS-a EU-a u Hrvatskoj, Francuskoj, Njemačkoj, Italiji, Sloveniji, Španjolskoj, Portugalu i Islandu.

2. Zrakoplovstvo

Potrebno je napomenuti da gornja granična vrijednost za 2021. utvrđena Odlukom Komisije C(2020) 7704 ne uključuje količinu emisijskih jedinica koja će se izdati u skladu s poglavljem II. Direktive o ETS-u za operatore zrakoplova. Ta je količina rezultat pristupa odozdo prema gore, počevši od besplatne dodjele emisijskih jedinica za zrakoplovni sektor. Broj emisijskih jedinica za zrakoplovni sektor koje se prodaju na dražbi zatim se dobiva na temelju činjenice da bi besplatna dodjela postojećim zračnim prijevoznicima trebala iznositi 82 % ukupnog broja, a prodaja na dražbi trebala bi iznositi 15 %.

Broj emisijskih jedinica u zrakoplovstvu koje će se izdati u 2021. dobiva se na temelju sljedećeg:

— broj emisijskih jedinica besplatno dodijeljenih operatorima zrakoplova smanjen je razmjerno smanjenju predaje emisijskih jedinica uvedenim Direktivom o ETS-u, kako je izmijenjena Uredbom (EU) br. 421/2014 (5) i Uredbom (EU) 2017/2392 (6).

— U 2020. približno 31,1 milijun emisijskih jedinica (7) besplatno se izdaje zračnim prijevoznicima (8), a 7,5 milijuna emisijskih jedinica za zrakoplovstvo stavlja se na dražbu (9).

— Uredbom (EU) br. 421/2014 izmijenjena je Direktiva o ETS-u kako bi se zahtijevalo da se količina emisijskih jedinica koje se prodaju na dražbi u pogledu zrakoplovstva smanji razmjerno smanjenju ukupne količine emisijskih jedinica izdanih u razdoblju 2013.–2016. Uredbom (EU) 2017/2392 određen je nastavak tog pristupa za razdoblje 2017.–2023.

— Od 1. siječnja 2021. količina emisijskih jedinica dodijeljenih operatorima zrakoplova smanjuje se linearnim faktorom od 2,2 % (10).

— Iako se Direktiva o ETS-u općenito primjenjuje na sve „letove sa slijetanjem u i polijetanjem iz zračnih luka koje se nalaze na teritoriju države članice na koju se odnosi Ugovor” (članak 3.a i Prilog I. točka 6.), njome se ujedno predviđa odstupanje za „letove u zračne luke smještene u zemljama izvan EGP-a i iz njih” (članak 28.a stavak 1. točka (a)). To se odstupanje primjenjuje na letove u zemlje i iz zemalja s kojima nije postignut sporazum. Nakon isteka prijelaznog razdoblja utvrđenog u Sporazumu o povlačenju, ako se ne postigne dogovor ili ne donesu zakonodavne izmjene odstupanje se primjenjuje na letove iz Ujedinjene Kraljevine u EU i obrnuto. Na temelju toga ukupna razina besplatne dodjele u ETS-u EU-a smanjit će se približno za trećinu.

Stoga se očekuje da će broj emisijskih jedinica u zrakoplovstvu u ETS-u EU-a predviđenih za izdavanje u 2021. biti približno 24,5 milijuna (20,7 milijuna besplatnih emisijskih jedinica u zrakoplovstvu i 3,8 milijuna emisijskih jedinica u zrakoplovstvu koje se stavljaju na dražbu).

3. Rezerva za stabilnost tržišta

Primjena Direktive o ETS-u na Ujedinjenu Kraljevinu i u Ujedinjenoj Kraljevini na temelju Protokola o Irskoj / Sjevernoj Irskoj od 1. siječnja 2021. utječe na rezervu za stabilnost tržišta uspostavljenu Odlukom (EU) 2015/1814 (11) („Odluka o rezervi za stabilnost tržišta”).

U skladu s člankom 1. stavkom 5. Odluke o rezervi za stabilnost tržišta postotak ukupnog broja emisijskih jedinica u optjecaju oduzima se od količine emisijskih jedinica koje države članice prodaju na dražbi od 1. rujna svake godine do 31. kolovoza sljedeće godine te stavljaju u rezervu za stabilnost tržišta. Komisija u tu svrhu objavljuje ukupnu količinu emisijskih jedinica koje su u optjecaju svake godine do 15. svibnja sljedeće godine. Komisija je u Komunikaciji C(2020) 2835 (12) objavila ukupan broj emisijskih jedinica u optjecaju 2019. U toj je Komunikaciji utvrđen iznos koji je potrebno oduzeti od količina za prodaju na dražbi država članica i Ujedinjene Kraljevine, dosljedno njihovim udjelima na dražbi, od 1. rujna 2020. do 31. kolovoza 2021., koji će se zatim staviti u rezervu za stabilnost tržišta.

U trenutku objave Komunikacije C(2020) 2835 Direktiva o ETS-u primjenjivala se u punom području primjene na Ujedinjenu Kraljevinu i u njoj. Međutim, od 1. siječnja 2021. Direktiva o ETS-u primjenjuje na Ujedinjenu Kraljevinu i u njoj na temelju Protokola o Irskoj / Sjevernoj Irskoj. Kao rezultat toga, udio Ujedinjene Kraljevine za dražbe ograničit će se na razinu emisija stakleničkih plinova iz proizvodnje električne energije u Sjevernoj Irskoj, u skladu s člankom 10. stavkom 2. Direktive o ETS-u. Stoga se količina emisijskih jedinica koju treba oduzeti od količine emisijskih jedinica Ujedinjene Kraljevine za prodaju na dražbi koja se stavlja u rezervu za stabilnost tržišta od 1. siječnja 2021. do 31. kolovoza 2021. i nakon toga mora temeljiti na tom novom udjelu za prodaju na dražbi. Količina emisijskih jedinica koju treba oduzeti od količine emisijskih jedinica država članica za prodaju na dražbi koja se stavlja u rezervu za stabilnost tržišta od 1. siječnja 2021. do 31. kolovoza 2021. ostaje u skladu s Komunikacijom C(2020) 2835. Stoga ukupna količina emisijskih jedinica koja će se staviti u rezervu za stabilnost tržišta od 1. rujna 2020. do 31. kolovoza 2021. iznosi 307 663 518.

Udjeli država članica koji pridonose iznosu koji treba staviti u rezervu za stabilnost tržišta od 1. siječnja 2021. do 31. kolovoza 2021. jesu udjeli koji se primjenjuju u skladu s pravilima za razdoblje koje počinje u siječnju 2021. (vidjeti članak 1. stavak 5. Odluke o rezervi za stabilnost tržišta u vezi s člankom 10. stavkom 2. Direktive o ETS-u, kako se primjenjuje od 2021.).

(1) Direktiva 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ (SL L 275, 25.10.2003., str. 32.).

(2) Odluka Komisije (EU) 2020/1722 оd 16. studenoga 2020. o količini emisijskih jedinica na razini Unije koje će se izdati u okviru sustava EU-a za trgovanje emisijama za 2021., priopćeno pod brojem dokumenta C(2020) 7704 (SL L 386, 18.11.2020., str. 26.).

(3) Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 29, 31.1.2020., str. 7.).

(4) Direktiva (EU) 2018/410 Europskog parlamenta i Vijeća od 14. ožujka 2018. o izmjeni Direktive 2003/87/EZ radi poboljšanja troškovno učinkovitih smanjenja emisija i ulaganja za niske emisije ugljika te Odluke (EU) 2015/1814 (SL L 76, 19.3.2018., str. 3.).

(5) Uredba (EU) br. 421/2014 Europskog parlamenta i Vijeća od 16. travnja 2014. o izmjeni Direktive 2003/87/EZ o uspostavi sustava trgovanja emisijskim jedinicama stakleničkih plinova unutar Zajednice s ciljem provedbe međunarodnog sporazuma o primjeni jedinstvene globalne tržišno utemeljene mjere na emisije iz međunarodnog zrakoplovstva do 2020. (SL L 129, 30.4.2014., str. 1.).

(6) Uredba (EU) 2017/2392 Europskog parlamenta i Vijeća od 13. prosinca 2017. o izmjeni Direktive 2003/87/EZ kako bi se nastavila postojeća ograničenja područja primjene za zrakoplovne djelatnosti i pripremila provedba globalne tržišno utemeljene mjere od 2021.(SL L 350, 29.12.2017., str. 7.).

(7) Taj iznos uključuje 0,7 milijuna emisijskih jedinica koje odgovaraju polijetanjima za Švicarsku kao rezultat povezivanja sa švicarskim sustavom trgovanja emisijama, kao i emisijske jedinice izdane u skladu s člankom 3.f Direktive o ETS-u (posebna rezerva).

(8) U skladu s Uredbom br. 389/2013, a osobito s njezinim člankom 10., ako operatori zrakoplova više ne obavljaju letove obuhvaćene sustavom trgovanja emisijskim jedinicama, njihovi računi postaju isključeni te se postupci s tih računa više ne smiju pokretati, osim u odnosu na razdoblje tijekom kojeg status računa nije bio isključen. Zbog zatvaranja operatora zrakoplova godišnji broj besplatnih emisijskih jedinica u 2019. manji je za 4,2 milijuna u odnosu na 2013.

(9) Taj iznos uključuje 0,8 milijuna emisijskih jedinica za Ujedinjenu Kraljevinu koji odgovara iznosu za 2019. zbog obustave postupaka u pogledu Ujedinjene Kraljevine u Registru Unije tijekom te godine.

(10) Članak 12. stavak 3. Direktive 2003/87/EZ, kako je izmijenjen člankom 1. točkom 4. Uredbe (EU) 2017/2392.

(11) Odluka (EU) 2015/1814 Europskog parlamenta i Vijeća od 6. listopada 2015. o uspostavi i funkcioniranju rezerve za stabilnost tržišta za sustav trgovanja emisijama stakleničkih plinova Unije i o izmjeni Direktive 2003/87/EZ (SL L 264, 9.10.2015., str. 1.).

(12) Komunikacija Komisije C(2020) 2835. Objava ukupnog broja emisijskih jedinica u optjecaju 2019. za potrebe rezerve za stabilnost tržišta u okviru EU-ova sustava trgovanja emisijama, uspostavljenog Direktivom 2003/87/EZ (SL C 164, 13.5.2020., str. 17.).